สว.แนะแก้ม.78 พรบ.จัดสรรคลื่นความถี่ฯ
สว.แนะทีโอที-กสทยื่นเรื่องแก้ ม.78 พ.ร.บ.องค์กรจัดสรรคลื่นความถี่ฯ
8 เม.ย. 2553

สว.แนะทีโอที-กสทยื่นเรื่องแก้ ม.78 พ.ร.บ.องค์กรจัดสรรคลื่นความถี่ฯ
นายวรินทร์ เทียมจรัส สมาชิกวุฒิสภา (ส.ว.) กล่าวในการเสวนาผลกระทบต่อ บริษัททีโอที และบริษัท กสท โทรคมนาคม จาก มาตรา 78 ร่างพ.ร.บ.องค์กรจัดสรรคลื่นความถี่และกำกับดูแลวิทยุกระจายเสียง วิทยุโทรทัศน์ และกิจการโทรคมนาคม พ.ศ... ว่า พนักงานของ 2 องค์กรนี้ต้องร่วมมือกันเสนอข้อมูลให้ ส.ว. เพื่อตั้งคณะกรรมาธิการ (กมธ.) วิสามัญ เพื่อแก้ไขกฎหมายในหลายๆ ส่วนที่มีผลกระทบ รวมถึงมาตรา 78 ด้วย
อีกทั้งต้องเตรียมแผนรองรับกรณีกฎหมายมีการประกาศจริง ว่าจะดำเนินการอย่างไรเพื่อชดเชยเงินรายได้ที่สูญเสียไป เช่น การผลักดันให้ออกกฎให้รัฐบาลมีเงินอุดหนุน เป็นต้น
นายพงศ์ฐิติ พงศ์ศิลามณี ประธานสหภาพแรงงานรัฐวิสาหกิจ ของทีโอที กล่าวว่า สหภาพของทีโอทีและกสท ได้ร่วมกันออกแถลงการณ์เพื่อขอให้ ส.ว. ตัดข้อความในมาตรา78 วรรค 3 ออก และรัฐบาลต้องยุตินโยบายที่ส่งผลต่อความมั่นคงของรัฐวิสาหกิจ